钦定古今图书集成/明伦汇编/官常典/第474卷 > 陆俟
## 钦定古今图书集成/明伦汇编/官常典/第474卷 > 陆俟

按《魏书》本传，“俟，代人也。曾祖干祖，引世领部落。父突，
太祖时率部民随从征伐，数有战功，拜厉威将军、离
石镇将。天兴中，为上党太守、关内侯。俟少聪慧，有策
略。太宗践阼，拜侍郎，迁内侍，袭爵关内侯，转龙骧将
军、给事中，典选部兰台事。当官而行，无所屈挠。世祖
亲征赫连昌，诏俟督诸军镇大碛，以备蠕蠕。车驾还”，
复典选部兰台事。与西平公安颉督诸军攻虎牢，克
之，赐爵建业公，拜冀州刺史，仍本将军。时考州郡治
功，唯俟与河内太守丘陈为天下第一。转都督洛豫
二州诸军事、本将军、虎牢镇大将。平凉休屠金崖、羌
狄子玉等叛，复转为使持节、散骑常侍、平西将军、安
定镇大将。既至怀柔，羌戎莫不归附。追讨崖等，皆获
之。征还，拜散骑常侍。出为平东将军、怀荒镇大将。未
期，诸高车莫弗讫讼俟严急，待下无恩，还请前镇将
郎孤。世祖诏许之。征俟还京。既至，朝见，言于世祖曰：
“陛下今以郎孤复镇，以臣愚量，不过周年，孤身必败，
高车必叛。”世祖疑谓不实，切责之，以公归第眀年，诸
莫弗果杀郎孤而叛。世祖闻之大惊，即召俟问其知
败之意。俟曰：“夫高车上下无礼，无礼之人难为其上。
臣所以莅之以威严，节之以宪网，欲渐加训导，使知
分限。而恶直丑正，实繁有徒。故讼臣无恩，称孤之美。
孤获还镇，欣其名誉，必加恩于百姓，讥臣为失。专欲
以宽惠治之，仁恕待之。无礼之人，易生陵傲。不过期
年，无复上下。然后收之以威，则人怀怨怼。怨怼既多，
败乱彰矣。”世祖笑曰：“卿身乃短，虑何长也。”即日复除
散骑常侍。世祖征蠕蠕，破凉州，常随驾，别督辎重。又
与高凉王那渡河南，略地至济南东平陵，徙其民六千家于河北。又以俟都督秦、雍二州诸军事、平西将
军、长安镇大将，与高凉王那击盖吴于杏城，大破之，
获吴二叔。诸将欲送京师，俟独不许，曰：“夫长安一都，
险绝之土，民多刚彊，类乃非一，清平之时，仍多叛动。
今虽良民，犹以为惧，况其党与乎？若不斩吴，恐长安
之变未已。吴一身藏窜，非其亲信，谁能获之？若停十
万之众，以追一人，非上策也。不如私许吴叔，免其妻
子，使自追吴，擒之必也。”诸将咸曰：“今来讨贼，既破之，
获其二叔，唯吴一人，何所复至？”俟曰：“吴之悖逆，本自
天性，今若获免，必诳惑愚民，称王者不死，妄相扇动，
为患必大。诸君不见毒蛇乎？断其头犹能为害，况除
腹心疾，而曰‘必遗其类，其可乎’？”诸将曰：“公言是也。但
得贼不杀，更有所求，遂去不返，其如罪何？”俟曰：“此罪
我与诸君当之。”高凉王那亦从俟计，遂遣吴二叔与
之期。及吴叔不至，诸将各咎于俟。俟曰：“此未得其便
耳，必不背也。”后数日，果斩吴以至，皆如其言。俟之明
略独决，皆此类也。迁内都大官。安定卢永、刘超等聚
党万馀以叛，世祖以俟威恩被于关中，诏以本官加
都督秦雍诸军事，镇长安。世祖曰：“秦川险绝，奉化日
近，吏民未被恩德，故顷年以来，频有叛动。今超等恃
险，不顺王命。朕若以重兵与卿，则超等必合而为一，
据险拒战，未易攻也。若以轻兵与卿，则不制矣。今使
卿以方略定之。”于是俟单马之镇。超等闻之大欣，以
为无能为也。既至，申扬威信，示以成败，诱纳超女，外
若姻亲。超犹自警，初无降意。俟乃率其帐下往见超，
观其举措，设掩袭之计。超使人逆曰：“三百人以外，当
以弓马相待；三百人以内，当以酒食相供。”俟乃将二
百骑诣超，超设备甚严。俟遂纵酒，尽醉而还。后谓将
士曰：“超可取也。”乃密选精兵五百人，陈国恩德，激厉
将士，言至恳切，士卒奋勇，各曰：“以死从公，必无二也。”
遂伪猎而诣超，与士卒约曰：“今会发机，当以醉为限。”
俟于是诈醉上马大呼，手斩超首，士卒应声纵击，杀
伤千数，遂平之。世祖大悦，征俟还京师，转外都大官，
散骑常侍如故。高宗践阼，以子丽有策立之勋，拜俟
征西大将军，进爵东平王。太安四年薨，年六十七，谥
曰成。有子十二人。